ลุ้น DOD ประกาศงบฯไตรมาส 3 จันทร์นี้! 3 โบรกฯ ฟันธงกำไรกระฉูดเกินเท่าตัว ชูเป้าสูง17.70บ.
ลุ้น DOD ประกาศงบฯไตรมาส 3 จันทร์นี้! 3 โบรกฯ ฟันธงกำไรกระฉูดเกินเท่าตัว ชูเป้าสูง 17.70 บ. ล่าสุด ณ เวลา 10.44 น. อยู่ที่ระดับ 14.60 บาท ปรับตัวขึ้น 0.20 บาท หรือ 1.39% สูงสุดที่ระดับ 14.80 บาท ต่ำสุดที่ระดับ 14.30 บาท ด้วยมูลค่าซื้อขาย 105.27 ล้านบาท
8 พ.ย. 2561

ผู้สื่อข่าวรายงานว่า ราคาหุ้นบริษัท ดีโอดี ไบโอเทค จำกัด (มหาชน) หรือ DOD ล่าสุด ณ เวลา 10.44 น. อยู่ที่ระดับ 14.60 บาท ปรับตัวขึ้น 0.20 บาท หรือ 1.39% สูงสุดที่ระดับ 14.80 บาท ต่ำสุดที่ระดับ 14.30 บาท ด้วยมูลค่าซื้อขาย 105.27 ล้านบาท

โดยราคาหุ้นปรับตัวขึ้นมาอย่างต่อเนื่อง คาดว่าเกิดจากการซื้อเก็งกำไรก่อนประกาศผลการดำเนินงานไตรมาส 3/2561 ซึ่งคาดว่าจะประกาศในวันที่ 12 พ.ย.2561 หลังจากนักวิเคราะห์หลักทรัพย์ประเมินแนวโน้มผลการดำเนินงาน DOD มีความสามารถในการทำกำไรสุทธิที่ 70 ล้านบาท เพิ่มขึ้นจากจากปีก่อน ที่มีกำไรสุทธิ 27 ล้านบาท เนื่องจากบริษัทย้ายที่ตั้งโรงงานใหม่ ไปที่นิคมอุตสาหกรรม อยู่เจริญ-ท่าจีน ซึ่งมีพื้นที่กว่า 7 ไร่   ทำให้สามารถผลิตและส่งมอบสินค้าได้ตามคำสั่งซื้อที่เพิ่มมากขึ้น โดยบริษัทสามารถรักษาอัตรากำไรขั้นต้นใกล้เคียงเดิมได้ที่ 62%
ขณะเดียวกันบริษัทได้บริหารสัดส่วนค่าใช้จ่ายการต่อรายได้ที่ลดลง ส่งผลให้อัตรากำไรสุทธิของบริษัทเพิ่มขึ้นมา ประกอบกับบริษัทมียอดคำสั่งซื้อจากลูกค้ารายใหม่ และการออกผลิตภัณฑ์อาหารเสริมใหม่ๆ เพิ่มมากขึ้น ถึงแม้ในช่วงไตรมาส 3 ของทุกปีจะเป็นช่วง Low season เนื่องจากปัจจัยที่เข้ามาเป็นตัวแปรหลัก ทำให้กำลังซื้อกลุ่มผู้บริโภคหดตัว โดยเฉพาะการเปิดภาคเรียน ทำให้กลุ่มผู้ปกครองที่มีกำลังซื้อในช่วงก่อนหน้า หันมาให้ความสำคัญกับค่าใช้จ่ายในเรื่องดังกล่าว ประกอบกับบรรดาผู้ประกอบการส่วนใหญ่ ปรับสูตรการผลิตผลิตภัณฑ์เสริมอาหาร เพื่อเร่งออกโปรดักใหม่ ในช่วงปลายไตรมาส 4 หรือ ต้นไตรมาส 1 ซึ่งจากปัจจัยดังกล่าว ส่งผลให้ยอดขายในไตรมาส 3 ปรับตัวลดลง เมื่อเทียบกับจากไตรมาสก่อน
อย่างไรก็ตาม หากพิจารณาถึงศักยภาพทางธุรกิจ สถานะด้านการเงิน รวมถึงความแข็งแกร่งด้านฐานลูกค้า จะเห็นได้ว่าบริษัทยังคงมีอัตราการเติบโตอย่างต่อเนื่อง โดยเห็นจากอัตราการทำกำไรสุทธิของ DOD ในช่วงที่ผ่านมาไตรมาส 1/2561 มีกำไรสุทธิ 111.20 ล้านบาท เพิ่มขึ้นจากช่วงเดียวกันเมื่อปีก่อนที่ 33.52 ล้านบาท ขณะที่ไตรมาส 2/2561 กำไรสุทธิ 112.11 ล้านบาท เพิ่มขึ้นจากช่วงเดียวกันเมื่อปีก่อนที่ 54.54 ล้านบาท
ส่วนไตรมาส 3/2561 คาดว่า จะมีกำไรสุทธิกว่า 70 ล้านบาท เพิ่มขึ้นจากช่วงเดียวกันเมื่อปีก่อนที่มีกำไรสุทธิ 27 ล้านบาท ส่วนกำไรสุทธิ ในช่วงไตรมาสสุดท้าย (ไตรมาส 4/2561) ที่อยู่ระหว่างการประเมิน ซึ่งเชื่อว่าจะปรับตัวในทิศทางที่ดีขึ้น  ขณะที่อัตราการกำไรสุทธิปี 61 ทางนักวิเคราะห์ มีการคาดการไว้ ไม่ต่ำกว่า 350 ล้านบาท เพิ่มขึ้นจากช่วงเดียวกันเมื่อปีก่อนที่มีกำไรสุทธิ 142.19 ล้านบาท ดังนั้นยังมุมมองเชิงบวกต่อหุ้น DOD
นอกจากนี้ล่าสุด DOD ได้ร่วมลงนามบันทึกข้อตกลง (MOU) ความร่วมมือทางธุรกิจ ระหว่าง บริษัท ซีเอ็นอาร์ แฮปปี้เนส โฮม ช้อปปิ้ง จำกัด (China National Radio : CNR MALL) และ สถาบันบัณฑิตวิทยาศาสตร์จีน (CAS) ซึ่งเป็นองค์กรด้านการวิจัยและพัฒนาชั้นนำระดับโลกของจีน โดย DOD เป็นบริษัทผู้ประกอบรายแรก และรายเดียว ของประเทศไทย ที่ได้รับการคัดเลือกเป็นตัวแทนจำหน่ายผลิตภัณฑ์ด้านเสริมอาหาร – วิตามิน ผลิตภัณฑ์สมุนไพรไทย – ยาแผนโบราณ ผลิตภัณฑ์สกินแคร์ และเครื่องสำอาง ผ่านช่องทางการจำหน่าย TV shopping ของ CNR MALL ช่องสถานีโทรทัศน์ CCTV
โดยในเบื้องต้น ภายในไตรมาส 4/2561 นี้ DOD จะนำผลิตภัณฑ์ไปจำหน่ายในล้อตแรก กว่า 10 ผลิตภัณฑ์ หรือคิดเป็นมูลค่าเกือบ 10 ล้านบาท ซึ่งจะเพิ่มช่องทางรายได้ จากการเป็นตัวแทนจำหน่ายผลิตภัณฑ์ ผ่าน TV shopping ของ CNR MALL ช่องสถานีโทรทัศน์ CCTV ตั้งแต่ปลายปีนี้เป็นต้นไป และจะเริ่มมีรายได้เข้ามาอย่างเห็นได้ชัดในปี 2562 ซึ่งนั่นก็ส่งผลให้แนวโน้มผลการดำเนินงาน ตั้งแต่ปี2562 DOD จะมีการขยายตัวเพิ่มขึ้นเชิงบวก จากการยอดคำสั่งซื้อของลูกค้ารายใหม่ จะเข้ามาเพิ่มขึ้น ประกอบกับกลุ่มลูกค้ารายเดิม ที่มีการออกผลิตภัณฑ์ใหม่ๆ และการเพิ่มช่องทางการตลาดโดยส่งสินค้าไปจำหน่ายในประเทศจีน
ทั้งนี้ บริษัทหลักทรัพย์ ได้ออกมาประเมินราคาเป้าหมายของ DOD หลังจากที่มีการคาดการณ์ถึงผลการผลดำเนินในงวดไตรมาส 3/2561 ว่ามีแนวโน้มกำไรเพิ่มขึ้น เมื่อเทียบกับช่วงเดียวกันเมื่อปีก่อน  โดยบริษัทหลักทรัพย์โกลเบล็กจำกัด แนะนำ“ซื้อ” ที่ราคาเหมาะสม 17.50 บาท , บริษัทหลักทรัพย์ หยวน ต้า (ประเทศไทย) จำกัด แนะนำ”ซื้อ” โดยให้ราคาเป้าหมายที่ 17.70 บาท และ บริษัทหลักทรัพย์ ไทยพาณิชย์ จำกัด แนะนำ “ซื้อ” ราคาเป้าหมาย 16.70 บาท